b"\n_START_ARTICLE_\nLos Molares\n_START_SECTION_\nHist\xc3\xb2ria\n_START_PARAGRAPH_\nL'assentament de poblaci\xc3\xb3 a la zona de Los Molares es remunta al neol\xc3\xadtic, al voltant del 3500-4000 aC. D'aquesta \xc3\xa8poca trobem uns d\xc3\xb3lmens de planta en L, excavats per Juan de Mata Carriazo i Arroquia (1968) i pel museu Arqueol\xc3\xb2gic Provincial (1980-81). Les restes del poblat al qual pertany aquesta necr\xc3\xb2polis megal\xc3\xadtica s'han pogut excavar el 2006. Posterior a aquest poblat \xc3\xa9s El Amarguillo II, adscrit al per\xc3\xadode calcol\xc3\xadtic. Aquest poblat va ser descobert per Manuel M.\xc2\xaa Ruiz Delgado, i excavat parcialment per Rosario Cabrero Garc\xc3\xada entre 1986 i 1987. Cal destacar tamb\xc3\xa9 el poblament turdet\xc3\xa0, aix\xc3\xad com l'abund\xc3\xa0ncia de vil\xc2\xb7les romanes, dependents de la propera ciutat de Salpensa. El 2006 l'excavaci\xc3\xb3 dirigida per Ezequiel G\xc3\xb3mez Murga ha posat de manifest l'exist\xc3\xa8ncia d'un complex terrisaire per a material constructiu als voltants del per\xc3\xadmetre urb\xc3\xa0 actual. El poblament medieval cristi\xc3\xa0, origen de la poblaci\xc3\xb3 actual, s'inicia al comen\xc3\xa7ament del segle XIV, quan el rei Ferran IV atorga el lloc a Lope Guti\xc3\xa9rrez de Toledo, com a premi a la seva actuaci\xc3\xb3 a una campanya de la Reconquesta, concretament al lloc d'Algesires (1309). Aquest constru\xc3\xafx el castell que actualment adorna la poblaci\xc3\xb3, i el seu fill d'igual nom propiciar\xc3\xa0 el poblament del lloc a partir de 1336, any que el rei Alfons XI li concedeix la corresponent carta de poblament. El 1430 Los Molares passa a la fam\xc3\xadlia Ribera, tradicionals Adelantados Mayores de Andaluc\xc3\xada, m\xc3\xa9s tard coneguts com a Ducs d'Alcal\xc3\xa1, i posteriorment agregats al Ducat de Medinaceli. _NEWLINE_A finals del segle XV comen\xc3\xa7a una \xc3\xa8poca pr\xc3\xb2spera per al poble, a l'iniciar-se una fira comercial, especialitzada en tots els g\xc3\xa8neres de teixits. En aquest context, entre els anys 1569 i 1584 la poblaci\xc3\xb3 t\xc3\xa9 com a governador del castell i jutge principal de la vila al c\xc3\xa8lebre poeta sevill\xc3\xa0 Baltasar del Alc\xc3\xa1zar (1530-1606), conegut pel seu Cena Jocosa. A mitjans del segle XVII la fira entra en decad\xc3\xa8ncia, i amb ella, tamb\xc3\xa9 l'entitat del municipi. El 1837 deixa de ser vila de senyoriu, i la propietat del castell i la seva terra passa per diverses mans. El 1876, a causa de la impossibilitat de seguir governant-se per si mateix, el municipi s'agrega a la propera vila d'Utrera; situaci\xc3\xb3 en la qual roman fins a 1919. Actualment Los Molares \xc3\xa9s un municipi en ple creixement."